তথ্যবিবরণী নম্বর : ৪৮৩

**বাংলাদেশ নজরুল সংগীতশিল্পী সংস্থার সভাপতির মৃত্যুতে সংস্কৃতি প্রতিমন্ত্রীর শোক**

ঢাকা, ১৭ মাঘ (৩১ জানুয়ারি) :

বাংলাদেশ নজরুল সংগীতশিল্পী সংস্থার সভাপতি জোসেফ কমল রড্রিক্স এর মৃত্যুতে গভীর শোক ও দুঃখ প্রকাশ করেছেন সংস্কৃতি বিষয়ক প্রতিমন্ত্রী কে এম খালিদ।

প্রতিমন্ত্রী আজ এক শোকবার্তায় মরহুমের বিদেহী আত্মার শান্তি কামনা করেন এবং তাঁর শোকসন্তপ্ত পরিবারের প্রতি গভীর সমবেদনা জানান।

উল্লেখ্য, বরেণ্য নজরুল সংগীতশিল্পী জোসেফ কমল রড্রিক্স (৬৮) আজ বিকালে রাজধানীর একটি হাসপাতালে চিকিৎসাধীন অবস্থায় মৃত্যুবরণ করেন। তিনি দীর্ঘদিন ধরে কিডনি জটিলতায় ভুগছিলেন। মৃত্যুকালে তিনি স্ত্রী, এক ছেলে ও এক মেয়েসহ অসংখ্য গুণগ্রাহী রেখে গেছেন।

#

ফয়সল/নাইচ/সঞ্জীব/রেজাউল/২০২১/২২৪২ ঘণ্টা

তথ্যবিবরণী নম্বর : ৪৮২

**বেসরকারি পর্যায়ে চাল আমদানির জন্য বরাদ্দপ্রাপ্ত প্রতিষ্ঠানের**

**এলসি খোলার সময়সীমা আগামী ১৫ ফেব্রুয়ারি পর্যন্ত বৃদ্ধি**

ঢাকা, ১৭ মাঘ (৩১ জানুয়ারি) :

বেসরকারি পর্যায়ে চাল আমদানির জন্য বরাদ্দপ্রাপ্ত প্রতিষ্ঠানের এলসি খোলার সময়সীমা আগামী ১৫ ফেব্রুয়ারি পর্যন্ত বৃদ্ধি করা হয়েছে।

বেসরকারি পর্যায়ে চাল আমদানির জন্য গত ৩ জানুয়ারি ১০ জন ব্যক্তি ও প্রতিষ্ঠানের অনুকূলে ১ লাখ ৫ হাজার মেট্রিক টন, ৪ জানুয়ারি ১২ জন ব্যক্তি ও প্রতিষ্ঠানের অনুকূলে ১ লাখ ৬০ হাজার মেট্রিক টন এবং ৫ জানুয়ারি ৭ জন ব্যক্তি ও প্রতিষ্ঠানের অনুকূলে ৬৫ হাজার মেট্রিক টন, ৬ জানুয়ারি ৪৯ ব্যক্তি ও প্রতিষ্ঠানের অনুকূলে ১ লাখ ৭৪ হাজার ৫ শত মেট্রিক টন, ১০ জানুয়ারি ৬৪ ব্যক্তি ও প্রতিষ্ঠানের অনুকূলে আরো ১ লাখ ৭১ হাজার ৫ শত মেট্রিক টন, ১০ জানুয়ারি দ্বিতীয় ধাপে ৭২ ব্যক্তি ও প্রতিষ্ঠানের অনুকূলে আরও ১ লাখ ৪১ হাজার মেট্রিক টন চাল, ১৩ জানুয়ারি ৪৩ ব্যক্তি ও প্রতিষ্ঠানের অনুকূলে ১ লাখ ৬ হাজার ৫ শত মেট্রিক টন চাল এবং ১৭ জানুয়ারি ৬৩ ব্যক্তি ও প্রতিষ্ঠানের অনুকূলে ৯১ হাজার মেট্রিক টন চাল সর্বমোট ৩২০ ব্যক্তি ও প্রতিষ্ঠানের অনুকূলে ১০ লাখ ১৪ হাজার ৫শত মেট্রিক টন চাল বেসরকারি পর্যায়ে আমদানির জন্য ব্যক্তি ও প্রতিষ্ঠানের অনুকূলে বরাদ্দ প্রদান করে আমদানির অনুমতি প্রদানের জন্য খাদ্য মন্ত্রণালয় কর্তৃক বাণিজ্য মন্ত্রণালয়কে সুপারিশ করা হয়।

বরাদ্দ পত্র ইস্যুর সাত দিনের মধ্যে বরাদ্দপ্রাপ্ত প্রতিষ্ঠানকে এলসি খুলে এ সংক্রান্ত তথ্য খাদ্য মন্ত্রণালয়কে অবহিত করতে বলা হয়। ৫ হাজার মেট্রিক টন বরাদ্দপ্রাপ্ত ব্যবসায়ীগণকে এলসি খোলার ১০ দিনের মধ্যে ৫০ শতাংশ এবং সর্বমোট ২০ দিনের মধ্যে সমুদয় চাল এবং ১০-১৫ হাজার মেট্রিক টন বরাদ্দপ্রাপ্ত ব্যবসায়ীগণকে এলসি খোলার ১৫ দিনের মধ্যে ৫০ শতাংশ এবং সর্বমোট ৩০ দিনের মধ্যে সমুদয় চাল বাংলাদেশে বাজারজাত করতে হবে মর্মে খাদ্য মন্ত্রণালয় কর্তৃক জারীকৃত অফিস আদেশে উল্লেখ করা হয়। পরে বেসরকারি পর্যায়ে চাল আমদানির জন্য বরাদ্দপ্রাপ্ত প্রতিষ্ঠান কর্তৃক এলসি খোলার সময়সীমা ৩১ জানুয়ারি পর্যন্ত বৃদ্ধি করা হয়। আজ খাদ্য মন্ত্রণালয় কর্তৃক এক অফিস আদেশে বেসরকারি পর্যায়ে চাল আমদানির জন্য বরাদ্দপ্রাপ্ত প্রতিষ্ঠান কর্তৃক এলসি খোলার সময়সীমা আগামী ১৫ ফেব্রুয়ারি পর্যন্ত বৃদ্ধি করে নির্দেশনা জারী করা হয়।

উল্লেখ্য, খাদ্যশস্যের বাজারমূল্যের ঊর্ধ্বগতির প্রবণতা রোধ, নিম্ন আয়ের জনগোষ্ঠীকে সহায়তা এবং বাজারদর স্থিতিশীল রাখার স্বার্থে বেসরকারি পর্যায়ে চালের আমদানি শুল্ক ৬২ দশমিক ৫০ শতাংশ থেকে কমিয়ে ২৫ শতাংশ নির্ধারণ করে সরকার। সেই ধারাবাহিকতায় খাদ্য মন্ত্রণালয় কর্তৃক গত ২৭ ডিসেম্বর, ২০২০ তারিখে বেসরকারিভাবে চাল আমদানি জন্য বৈধ আমদানিকারকগণকে প্রয়োজনীয় সকল কাগজপত্রসহ ১০ জানুয়ারি, ২০২১ তারিখের মধ্যে খাদ্য মন্ত্রণালয়ে আবেদন করতে বলা হয়।

#

সুমন/নাইচ/সঞ্জীব/রেজাউল/২০২১/২২২২ ঘণ্টা

তথ্যবিবরণী নম্বর : ৪৮১

**করোনার কারণে দরিদ্রদের সামাজিক নিরাপত্তা বেষ্টনীর আওতাভুক্ত করতে কাজ করছে সরকার**

**-- পরিকল্পনা মন্ত্রী**

সুনামগঞ্জ, ১৭ মাঘ (৩১ জানুয়ারি) :

পরিকল্পনা মন্ত্রী এম এ মান্নান বলেছেন, করোনার কারণে যারা দরিদ্র হয়েছেন তাদেরকে আওতাভুক্ত করার জন্য সরকার কাজ করছে।

মন্ত্রী আজ সুনামগঞ্জে সদর উপজেলা পরিষদ সম্প্রসারিত প্রশাসনিক ভবন ও হলরুম নির্মাণ কাজের উদ্বোধনের পর সাংবাদিকদের প্রশ্নের জবাবে একথা বলেন।

মন্ত্রী বলেন, সরকার দৃঢ়ভাবে করোনা মোকাবিলা করছে। করোনার ভ্যাকসিন জেলায় জেলায় পৌঁছে দেয়া হচ্ছে। কিছুদিনের মধ্যেই করোনার ভ্যাকসিন প্রয়োগ শুরু হবে। এ নিয়েও বিভিন্ন অপপ্রচার চলছে। যারা করোনার টিকা নিয়েছেন তারা সবাই এখন পর্যন্ত সুস্থ আছেন। একটি মহল সব সময় অপপ্রচারে লিপ্ত থাকে। এদেরকে প্রতিহত করে বঙ্গবন্ধুর আদর্শে শেখ হাসিনার নেতৃত্বে দেশকে এগিয়ে নিয়ে যেতে হবে।

অনুষ্ঠানে অন্যান্যের মধ্যে আরো উপস্থিত ছিলেন সুনামগঞ্জ জেলা পরিষদের চেয়ারম্যান নুরুল হুদা মুকুট, জেলা প্রশাসক মোঃ জাহাঙ্গীর হোসেন, সুনামগঞ্জ সদর উপজেলা পরিষদের চেয়ারম্যান খায়রুল হুদা চপল এবং জেলা ও উপজেলার ঊর্ধ্বতন কর্মকর্তাসহ স্থানীয় গণ্যমান্য ব্যক্তিবর্গ।

এর আগে মন্ত্রী সুনামগঞ্জের বিশ্বম্ভরপুর উপজেলার আব্দুস ছত্তার মাস্টার ফাউন্ডেশনের উদ্যোগে মাহফুজুর রহমান সবুজ উচ্চ বিদ্যালয় মাঠে আব্দুস ছত্তার মাস্টার স্মৃতি বৃত্তি প্রদান ও অনলাইনে বেস্ট পারফর্মার শিক্ষকদের হাতে ক্রেস্ট এবং সনদপত্র তুলে দেন।

#

শাহেদ/নাইচ/সঞ্জীব/রেজাউল/২০২১/২১৪০ ঘণ্টা

তথ্যবিবরণী নম্বর : ৪৮০

**বঙ্গবন্ধুর জীবন এক বৃহৎ মহাকাব্য**

**-- কৃষিমন্ত্রী**

ঢাকা, ১৭ মাঘ (৩১ জানুয়ারি) :

কৃষিমন্ত্রী ড. মোঃ  আব্দুর রাজ্জাক বলেছেন, বঙ্গবন্ধুর জীবন এক বৃহৎ মহাকাব্য। দুঃখজনকভাবে তাঁর জীবনটি ছিল সংক্ষিপ্ত, কিন্তু তিনি তাঁর স্বল্পায়ু জীবনের শৈশব কৈশোর থেকে মানুষের কল্যাণে, মঙ্গলে নিজেকে যেভাবে নিয়োজিত রেখেছিলেন সেটি ছিল অনেক বিশাল ও সুবিস্তৃত। সেজন্য, তাঁর জীবনী পাঠ খুব সহজ নয়। তবে তাঁর ' অসমাপ্ত আত্মজীবনী', ' কারাগারের রোজনামচা' ও ' আমার দেখা নয়াচীন' বইগুলো পড়লে, তাঁর জীবনের দর্শন, চেতনা ও নিরন্তর সংগ্রাম এবং মানুষের কল্যাণ ভাবনা সম্পর্কে গভীরভাবে  জানতে পারা যায়।

মন্ত্রী আজ ঢাকায় জাতীয় জাদুঘরে ‘প্রতিদিন মুজিবপাঠ’ এর উদ্বোধন অনুষ্ঠানে  প্রধান অতিথির বক্তব্যে এ কথা বলেন। বেসরকারি সংস্থা  'পদক্ষেপ বাংলাদেশ' মুজিব শতবর্ষ উপলক্ষে বৈচিত্র্যময় এই অনুষ্ঠানের আয়োজন করে।

মন্ত্রী বলেন, বঙ্গবন্ধুর জীবনীপাঠ থেকে তরুণ প্রজন্মের অনেক কিছু জানার আছে, শেখার আছে। বঙ্গবন্ধু তাঁর আদর্শ ও চেতনাকে দীর্ঘ সংগ্রাম, আন্দোলন ও ত্যাগের মাধ্যমে বাস্তবে রূপ দিয়েছিলেন। দেশের ও দেশের মানুষের কল্যাণে নিজের জীবনকে উৎসর্গ করেছিলেন। সেজন্য, মুজিবপাঠ তরুণ প্রজন্মের জন্য আলোর পথরেখা। এর মাধ্যমে তরুণেরা মানবপ্রেম, দেশপ্রেম ও পরার্থপরতায় উজ্জীবিত হয়ে অসাম্প্রদায়িক, উন্নত- সমৃদ্ধ সোনার বাংলা গড়তে সক্ষম হবে।

অনুষ্ঠানে উদ্বোধক হিসাবে উপস্থিত ছিলেন ঢাকা বিশ্ববিদ্যালয়ের সাবেক উপাচার্য ও বাসসের বোর্ড চেয়ারম্যান অধ্যাপক আ আ ম স আরেফিন সিদ্দিক। 'পদক্ষেপ বাংলাদেশ' এর প্রতিষ্ঠাতা সভাপতি বাদল চৌধুরীর সভাপতিত্বে বিটিআরসির চেয়ারম্যান শ্যামসুন্দর সিকদার, বাসসের সাবেক সিটি এডিটর অজিত কুমার সরকার, পদক্ষেপ বাংলাদেশের সাধারণ সম্পাদক জান্নাতুন নিসা বক্তব্য রাখেন।

আয়োজকরা জানান, প্রতিদিন রাত সাড়ে ৮টা থেকে সাড়ে ৯টা পর্যন্ত ভার্চুয়ালি 'প্রতিদিন মুজিবপাঠ' কার্যক্রম চলবে। জুম লিঙ্কের মাধ্যমে আগ্রহীরা এ পাঠ কার্যক্রমে অংশগ্রহণ করতে পারবেন।

#

কামরুল/নাইচ/সঞ্জীব/রেজাউল/২০২১/২১৩৫ ঘণ্টা

তথ্যবিবরণী নম্বর : ৪৭৯

**মুক্তিযুদ্ধের সঠিক ইতিহাস নতুন প্রজন্মের কাছে তুলে ধরার আহ্বান শ্রম প্রতিমন্ত্রীর**

ঢাকা, ১৭ মাঘ (৩১ জানুয়ারি) :

মুক্তিযুদ্ধের সঠিক ইতিহাস নতুন প্রজন্মের কাছে তুলে ধরার আহ্বান জানিয়েছেন শিল্প প্রতিমন্ত্রী কামাল আহমেদ মজুমদার। তিনি বলেন, পাঠ্যবইয়ে মুক্তিযুদ্ধের সঠিক ইতিহাস অন্তর্ভুক্ত করে শিক্ষার্থীদের অন্তরে মুক্তিযুদ্ধের চেতনাকে শাণিত করতে হবে, দেশপ্রেম জাগাতে হবে।

শিল্প প্রতিমন্ত্রী ‘৩১ জানুয়ারি মিরপুর মুক্ত দিবস’ উপলক্ষে আয়োজিত আজ এক ওয়েবিনারে প্রধান অতিথির বক্তৃতায় আজ এ আহ্বান জানান। একাত্তরের ঘাতক দালাল নির্মূল কমিটি আয়োজিত এ ওয়েবিনারে কমিটির উপদেষ্টা বিচারপতি শামসুদ্দিন চৌধুরী মানিক, সভাপতি লেখক ও সাংবাদিক শাহরিয়ার কবীর, সাধারণ সম্পাদক কাজী মুকুল, সহ-সাধারণ সম্পাদক ডা. নুজহাত চৌধুরী প্রমুখ বক্তৃতা করেন।

শিল্প প্রতিমন্ত্রী তাঁর বক্তৃতায় মহান মুক্তিযুদ্ধের স্মৃতিবিজড়িত মিরপুরের নাম পরিবর্তন করে মুক্তিযোদ্ধানগর নামকরণ করার প্রস্তাব করেন। তিনি বলেন, মুক্তিযোদ্ধাদের স্মৃতি ধরে রাখতে মিরপুরের সনি হলের সামনে ভাস্কর্য নির্মাণের উদ্যোগ গ্রহণ করা হবে।

#

মাসুম/নাইচ/সঞ্জীব/রেজাউল/২০২১/২০৫০ ঘণ্টা

তথ্যবিবরণী নম্বর : ৪৭৮

**চ্যালেঞ্জ মোকাবিলায় নতুন প্রজন্মের অনুসন্ধিৎসু মনকে কাজে লাগাতে হবে**

**-- পররাষ্ট্রমন্ত্রী**

ঢাকা, ১৭ মাঘ (৩১ জানুয়ারি) :

পররাষ্ট্রমন্ত্রী ড. এ কে আব্দুল মোমেন বলেছেন, দেশের নতুন নতুন চ্যালেঞ্জ মোকাবিলায় নতুন প্রজন্মের অনুসন্ধিৎসু মনকে কাজে লাগাতে হবে। তিনি বলেন, সামনের চ্যালেঞ্জ আরো অনেক বড়। জলবায়ু পরিবর্তন হচ্ছে, আবাদী জমিও কমছে জনসংখ্যার চাপে। এ চ্যালেঞ্জ মোকাবিলায় নতুন প্রজন্মকে এগিয়ে আসতে হবে।

ভার্চুয়াল বিডিবিও-সমকাল বাংলাদেশ জীববিজ্ঞান উৎসব-২০২১-এ উদ্বোধনী অনুষ্ঠানের প্রধান অতিথির বক্তব্যে মন্ত্রী এসব কথা বলেন।

ড. মোমেন বলেন, শিক্ষার্থীদের মধ্যে কেউ কেউ উন্নত ফলনের ধানের জাত এনে দিবে যা বন্যার পরেও একইভাবে ফলন দিয়ে যাবে কিংবা দেশেই করোনার মতো নতুন সব চ্যালেঞ্জ মোকাবিলায় কার্যকর ভ্যাকসিন তৈরি করবে।

ড. মোমেন আরো বলেন, একাত্তরে মহান স্বাধীনতা অর্জনের পর বঙ্গবন্ধু শেখ মুজিবুর রহমান আমাদের যে দেশ গড়ার প্রত্যয় দিয়েছেন, সেই চেতনায় প্রধানমন্ত্রী শেখ হাসিনার নেতৃত্বে সবাই এগিয়ে চলেছি।

মন্ত্রী বলেন, আজ আমরা খাদ্যে স্বয়ংসম্পূর্ণ, মাছ উৎপাদনে বিশ্বে চতুর্থ। আমাদের জমি তেমন বাড়েনি, কিন্তু আমাদের কৃষিবিদ, জীববিজ্ঞানীরা গবেষণা করে উৎপাদন বাড়িয়েছেন, সহনশীল জাত উদ্ভাবন করেছেন।

পররাষ্ট্রমন্ত্রী উল্লেখ করেন, জগদীশ চন্দ্র বসু উদ্ভিদের প্রাণ থাকার বিষয়টি জানিয়েছিলেন গোটা বিশ্বকে। আমাদেরই বাঙালি বিজ্ঞানী গোপালচন্দ্র ভট্টাচার্য সেই উনিশ শতকের ৪০’র দশকে পিঁপড়া, মৌমাছি, মাকড়সার ওপর গবেষণা করে বিশ্বকে এমন সব পর্যবেক্ষণ উপহার দিয়েছেন, যা দেখতে এসে বেলজিয়ামের বিজ্ঞানীও অবাক হয়ে গিয়েছিলেন।

#

তৌহিদুল/নাইচ/সঞ্জীব/রেজাউল/২০২১/২০৩০ ঘণ্টা

তথ্যবিবরণী নম্বর : ৪৭৭

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১৭ মাঘ (৩১ জানুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১২ হাজার ২২৫ জনের নমুনা পরীক্ষা করে ৩৬৯ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৩৫ হাজার ১৩৯ জন।

গত ২৪ ঘণ্টায় ১৬জন-সহ এ পর্যন্ত ৮ হাজার ১২৭ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৭৯ হাজার ৭৪৪ জন।

#

হাবিবুর/রোকসানা/নাইচ/সঞ্জীব/রেজাউল/২০২১/২০১৬ ঘণ্টা

তথ্যবিবরণী          নম্বর : ৪৭৬

সময়াবদ্ধ গৃহীত পরিকল্পনা মাফিক প্রকল্প বাস্তবায়ন অগ্রগতি নিশ্চিত করতে হবে

**-- শিল্পমন্ত্রী**

ঢাকা, ১৭ মাঘ (৩১ জানুয়ারি) :

শিল্পমন্ত্রী নূরুল মজিদ মাহমুদ হুমায়ূন বলেছেন, সময়াবদ্ধ গৃহীত পরিকল্পনা মাফিক বার্ষিক উন্নয়ন কর্মসূচি (এডিপি) বাস্তবায়ন অগ্রগতি নিশ্চিত করতে হবে। জুন ২০২১ এর মধ্যে চলমান প্রকল্পসমূহের উল্লেখযোগ্য অগ্রগতি থাকতে হবে। প্রকল্পের মাঠ পর্যায়ে তদারকি কার্যক্রম বাড়াতে হবে। চলমান প্রকল্পসমূহের কার্যক্রম জোরদারের ওপরও গুরুত্বারোপ করেন মন্ত্রী।

শিল্পমন্ত্রী আজ ২০২০-২০২১ অর্থবছরে শিল্প মন্ত্রণালয়ের বার্ষিক উন্নয়ন কর্মসূচিতে অন্তর্ভুক্ত প্রকল্পগুলোর বাস্তবায়ন অগ্রগতি পর্যালোচনা ভার্চুয়াল সভায় প্রধান অতিথির বক্তব্যে এসব কথা বলেন। শিল্প মন্ত্রণালয়ে এ সভা অনুষ্ঠিত হয়। শিল্প প্রতিমন্ত্রী কামাল আহমেদ মজুমদার এতে বিশেষ অতিথি ছিলেন। শিল্প সচিব কে এম আলী আজমের সভাপতিত্বে সভায় মন্ত্রণালয়ের ঊর্ধ্বতন কর্মকর্তা এবং মন্ত্রণালয়ের আওতাধীন বিভিন্ন সংস্থা ও কর্পোরেশনের প্রধানগণ উপস্থিত ছিলেন। এ সময় বিভিন্ন প্রকল্পের পরিচালকগণ ভার্চুয়াল মাধ্যমে সংযুক্ত ছিলেন।

সভায় জানানো হয়, ২০২০-২০২১ অর্থবছরে শিল্প মন্ত্রণালয়ের বার্ষিক উন্নয়ন কর্মসূচিতে মোট ৪৭টি উন্নয়ন প্রকল্প রয়েছে। এর মধ্যে ৪৩টি বিনিয়োগ প্রকল্প, ৩টি কারিগরি সহায়তা এবং ১টি নিজস্ব অর্থায়নে বাস্তবায়িত প্রকল্প রয়েছে। সব মিলিয়ে এসব প্রকল্পে বরাদ্দের পরিমাণ ছিল ৩ হাজার ৪০৭ কোটি ৬৬ লাখ টাকা। এর মধ্যে জিওবি খাতে ১ হাজার ২৭৭ কোটি ২৮ লাখ টাকা, প্রকল্প সাহায্যখাতে ২ হাজার ৯৬ কোটি ৮০ লাখ টাকা এবং সংস্থার নিজস্ব অর্থায়নখাতে ৩৩ কোটি ৫৮ লাখ টাকা বরাদ্দ রয়েছে। ডিসেম্বর ২০২০ পর্যন্ত প্রকল্পগুলোর বিপরীতে ৯২৫ কোটি ৩০ লাখ টাকা ব্যয় হয়েছে বলে সভায় তথ্য প্রকাশ করা হয়। সভায় জানানো হয়, শিল্প মন্ত্রণালয় বার্ষিক উন্নয়ন কর্মসূচির অগ্রগতি ২৭ দশমিক ১৫ শতাংশ যা জাতীয় পর্যায়ের অগ্রগতির চেয়ে বেশি। উল্লেখ্য, জাতীয় পর্যায়ের অগ্রগতি ২৩ দশমিক ৮৯ শতাংশ।

শিল্প প্রতিমন্ত্রী কামাল আহমেদ মজুমদার বলেন, কেউ কৃত্রিমভাবে সারের সংকট সৃষ্টি করলে তাদের বিরুদ্ধে কঠোর ব্যবস্থা গ্রহণ করা হবে। দেশের কোথাও অসাধু ব্যবসায়ীরা যাতে সারের কৃত্রিম সংকট তৈরি না করতে পারে সে বিষয়ে বিসিআইসিকে সতর্ক থাকার পরামর্শ দেন শিল্প প্রতিমন্ত্রী। এ সময় তিনি নির্মাণাধীন ১৩টি বাফার গোডাউনের কাজ দ্রুত সম্পন্ন করার নির্দেশনা দেন। প্রতিমন্ত্রী চিনিকল স্থাপনে আগ্রহী বিদেশি উদ্যোক্তাদের বিনিয়োগ প্রস্তাবসমূহ দ্রুত এগিয়ে নেবার নির্দেশনা দেন। তিনি বলেন, নতুন নতুন যন্ত্রপাতি স্থাপন করে বিএসটিআইয়ের কার্যক্রমকে আগামী দিনে আরো শক্তিশালী করতে হবে। এসকল যন্ত্রপাতির স্থাপনের জন্য ভবন নির্মাণ-সহ প্রয়োজনীয় অবকাঠামো নির্মাণের পরামর্শ দেন শিল্প প্রতিমন্ত্রী। প্রকল্প বাস্তবায়নে কাজের মান ও আর্থিক বিষয়ে কোনো প্রকার অনিয়ম মেনে নেওয়া হবে না বলে তিনি উল্লেখ করেন।

সভায় আরো জানানো হয়, সারের সংরক্ষণ ও বিতরণের সুবিধার জন্য ১৩টি বাফার গোডাউন নির্মাণ প্রকল্পের আওতায় ইতিমধ্যে দু’টো বাফার গোডাউন হস্তান্তর করা হয়েছে এবং গাইবান্ধা, শেরপুর ও যশোরের বাফার গোডাউন নির্মাণের কাজ এ বছরের ফেব্রুয়ারিতে সম্পন্ন হবে। এ সময় লোকবল বৃদ্ধি করে জুনের মধ্যে নির্মাণাধীন অবশিষ্ট বাফার গোডাউনসমূহের কাজ দ্রুত সম্পন্ন করার নির্দেশনা প্রদান করা হয়। এছাড়া, মন্ত্রণালয়ের আওতাধীন প্রকল্পসমূহের বাস্তবায়ন অগ্রগতি পর্যালোচনার জন্য গঠিত ৭টি মনিটরিং টিমকে প্রতিমাসে নিয়মিত প্রকল্প পরিদর্শন ও নির্দেশনা প্রদান করা হয়।

#

জাহাঙ্গীর/রোকসানা/পাশা/রফিকুল/রেজাউল/২০২১/১৯৫৪ ঘণ্টা

তথ্যবিবরণী            নম্বর : ৪৭৫

**বেসরকারি বিশ্ববিদ্যালয়গুলোয় মৌলিক বিজ্ঞান প্রসারের আহ্বান শিক্ষা উপমন্ত্রীর**

ঢাকা, ১৭ মাঘ (৩১ জানুয়ারি) :

বেসরকারি বিশ্ববিদ্যালয়গুলোয় মৌলিক বিজ্ঞান প্রসারের আহ্বান জানিয়েছেন শিক্ষা উপমন্ত্রী মহিবুল হাসান চৌধুরী।

আজ ঢাকায় প্রাইম এশিয়া বিশ্ববিদ্যালয়ের মাইক্রোবায়োলজি বিভাগের উদ্যোগে অনুজীব বিজ্ঞানভিত্তিক প্রথম আন্তর্জাতিক ভার্চুয়াল-সম্মেলনে প্রতিমন্ত্রী এ আহ্বান জানান।

শিক্ষা উপমন্ত্রী মহিবুল হাসান চৌধুরী বলেন, 'মাইক্রোবায়োলজির মানবকল্যাণ, মানবসভ্যতা ও আধুনিকীকরণের ক্ষেত্রে প্রত্যক্ষ অবদান রয়েছে। চলমান বৈশ্বিক মহামারি মোকাবিলায় বাংলাদেশের অনুজীব বিজ্ঞানীরা গুরুত্বপূর্ণ ভূমিকা পালন করেছেন। করোনা শনাক্তকরণ ও গবেষণার পাশাপাশি সামাজিক সচেতনতা বাড়ানোর ক্ষেত্রেও তাদের ভূমিকা অনস্বীকার্য।’

'ফার্স্ট ইন্টারন্যাশনাল ই-কনফারেন্স অন মাইক্রোবায়োলজি: কোভিড-১৯ অ্যান্ড কারেন্ট ইস্যুজ' শীর্ষক এই সম্মেলনের আহ্বায়ক ছিলেন প্রাইম এশিয়া বিশ্ববিদ্যালয়ের স্কুল অভ্ সাইন্স’র ডিন এবং মাইক্রোবায়োলজি বিভাগের চেয়ারম্যান প্রফেসর ড. শুভময় দত্ত।

সম্মেলনে মূল বক্তা হিসেবে উপস্থিত ছিলেন যশোর বিজ্ঞান ও প্রযুক্তি বিশ্বিবদ্যালয়ের ভাইস-চ্যান্সেলর ও অনুজীব বিজ্ঞানী প্রফেসর ড. মোঃ আনোয়ার হোসেন। এছাড়া সম্মেলনে যুক্তরাষ্ট্র, কানাডা, চীন, ভারত, মালয়েশিয়া, পর্তুগাল, ইরান, চিলি ও মেসিডোনিয়া-সহ দেশ ও বিদেশের ১৬ জন খ্যাতনামা বিজ্ঞানী বৈশ্বিক সংকট মোকাবিলায় ও মানবকল্যাণে অনুজীবের গুরুত্ব ও প্রয়োগ সম্পর্কে তাদের গবেষণা প্রবন্ধ উপস্থাপন করেন। বিশ্বের বিভিন্ন দেশ থেকে প্রায় ১৫০ এর অধিক গবেষক তাদের গবেষণাপত্র পোস্টার আকারে প্রদর্শন ও উপস্থাপন করেন।

অনুষ্ঠানে বিশেষ অতিথি হিসেবে উপস্থিত ছিলেন প্রকৃতি ও জীবন ফাউন্ডেশনের চেয়ারম্যান মুকিত মজুমদার বাবু, প্রাইম এশিয়া বিশ্ববিদ্যালয় বোর্ড অভ্ ট্রাস্ট্রিজের ভাইস চেয়ারম্যান কে এম খালিদ ও   
মোঃ রায়হান আজাদ, বিশ্ববিদ্যালয়ের ভাইস-চ্যান্সেলর (ভারপ্রাপ্ত) প্রফেসর ইঞ্জিনিয়ার ড. মোঃ হুমায়ুন কবীর এবং কোষাধ্যক্ষ (ভারপ্রাপ্ত) প্রফেসর ড. ইফফাত জাহান ।

#

খায়ের/রোকসানা/পাশা/রফিকুল/আব্বাস/২০২১/১৯৫৮ ঘণ্টা

তথ্যবিবরণী            নম্বর : ৪৭৪

**জাতির পিতার জন্মবার্ষিকী ও জাতীয় শিশু দিবস ২০২১**

**উদ্‌যাপন উপলক্ষে আন্তঃমন্ত্রণালয়ের সভা অনুষ্ঠিত**

ঢাকা, ১৭ মাঘ (৩১ জানুয়ারি) :

আগামী ১৭ মার্চ জাতির পিতা বঙ্গবন্ধু শেখ মুজিবুর রহমানের ১০১তম জন্মবার্ষিকী উদ্‌যাপন করা হবে। মহিলা ও শিশু বিষয়ক মন্ত্রণালয়ের উদ্যোগে প্রতিবছর জাতির পিতার জন্মদিবসকে জাতীয় শিশু দিবস হিসেবে পালন করা হয়। এবছর ১৭ মার্চ গোপালগঞ্জের টুঙ্গিপাড়া ও ঢাকায় বাংলাদেশ শিশু একাডেমির মিলনায়তনে জাতির পিতার জন্মবার্ষিকী ও শিশু দিবসের অনুষ্ঠান আয়োজন করা হবে। মাননীয় প্রধানমন্ত্রী শেখ হাসিনা অনলাইনে প্রধান অতিথি হিসেবে গণভবন থেকে এ অনুষ্ঠানে সংযুক্ত হবেন বলে সভায় জানানো হয়।

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরার সভাপতিত্বে আজ বাংলাদেশ শিশু একাডেমির সভাকক্ষে জাতির পিতার জন্মবার্ষিকী ও জাতীয় শিশু দিবস উদযাপন উপলক্ষে আন্তঃমন্ত্রণালয়ের প্রস্তুতিমূলক সভা অনুষ্ঠিত হয়। সভায় মহিলা ও শিশু বিষয়ক মন্ত্রণালয়ের সিনিয়র সচিব কাজী রওশন আক্তার, ঢাকা বিভাগীয় কমিশনার মোঃ খলিলুর রহমান, মন্ত্রিপরিষদ বিভাগ, পররাষ্ট্র মন্ত্রণালয়-সহ বিভিন্ন মন্ত্রণালয় ও বিভাগের প্রতিনিধি, ঢাক দক্ষিণ সিটি করপোরেশন, ঢাকা মেট্রোপলিটান পুলিশ ও জেলা প্রশাসন গোপালগঞ্জের প্রতিনিধি উপস্থিত ছিলেন।

সভাপতির বক্তব্যে প্রতিমন্ত্রী ইন্দিরা বলেন, বঙ্গবন্ধুর জন্ম না হলে বাংলাদেশের সৃষ্টি হতো না। সকলের সম্মিলিত প্রয়াসে গভীর শ্রদ্ধা ও যথাযথ মর্যাদার সাথে দেশব্যাপী মুজিববর্ষে এই মহান নেতার জন্মবার্ষিকীর অনুষ্ঠান উদ্‌যাপন করা হবে।

সভায় অনুষ্ঠানসূচির আলোচনায় জানানো হয়, জাতির পিতার জন্মবার্ষিকী ও জাতীয় শিশু দিবস ২০২১ উদ্‌যাপন উপলক্ষে ঢাকায় বঙ্গবন্ধু স্মৃতি জাদুঘর ও  টুঙ্গিপাড়ায় জাতির পিতার সমাধিসৌধে পুষ্পস্তবক অর্পণ করা হবে। এদিন গোপালগঞ্জের টুঙ্গিপাড়ায় জাতির পিতার সমাধি প্রাঙ্গণে শিশু প্রতিনিধির মাধ্যমে বেলুন ও পায়রা উড়িয়ে বঙ্গবন্ধুর ১০১তম জন্মবার্ষিকী উদ্‌যাপন করা হবে। মুজিববর্ষে বাংলাদেশ শিশু একাডেমিতে জাতির পিতার ম্যুরাল এর ফলক উন্মোচন করা হবে। অনুষ্ঠানে প্রধানমন্ত্রী রচনা ও চিত্রাঙ্কন প্রতিযোগিতায় বিজয়ী শিশুদের মধ্যে পুরস্কার বিতরণ করবেন ও অনলাইনে শিশুদের সাথে শুভেচ্ছা বিনিময় করবেন।

স্বাস্থ্যবিধি মেনে সারা দেশে জেলা ও উপজেলা সদরে আলোচনা সভা, সাংস্কৃতিক অনুষ্ঠান, রচনা ও চিত্রাঙ্কন প্রতিযোগিতার আয়োজন করা হবে। দিবসটি উপলক্ষে ক্রোড়পত্র,  স্মরণিকা ও পোস্টার  মুদ্রণ ও প্রকাশ করা হবে। দূতাবাসসমূহে স্বাস্থ্য বিধি মেনে জাতির পিতার জন্মবার্ষিকীর অনুষ্ঠান উদ্‌যাপন করা হবে। অনুষ্ঠানটি বাংলাদেশ বেতার ও টেলিভিশনে সরাসরি সম্প্রচার করা হবে।

এছাড়া জেলা ও উপজেলা সদরে বঙ্গবন্ধুর জীবনী নিয়ে আলোচনা, মহান মুক্তিযুদ্ধভিত্তিক পুস্তক ও সপ্তাহব্যাপী ডকুমেন্টারি প্রদর্শন এবং বঙ্গবন্ধুর ৭ই মার্চের ঐতিহাসিক ভাষণ প্রচার করা হবে বলে সভায় জানানো হয়।

#

আলমগীর/রোকসানা/পাশা/রফিকুল/আব্বাস/২০২১/১৯৫৪ ঘণ্টা

তথ্যবিবরণী          নম্বর : ৪৭৩

**জনগণের উৎসাহে করোনা টিকার বিরুদ্ধে বিএনপি’র অপপ্রচারে ভাটা**

**-- তথ্যমন্ত্রী**

ঢাকা, ১৭ মাঘ (৩১ জানুয়ারি) :

‘জনগণের উৎসাহে করোনা টিকার বিরুদ্ধে বিএনপি’র অপপ্রচারে ভাটা পড়েছে’ বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রাজধানীর বঙ্গবন্ধু এভিনিউয়ে বাংলাদেশ আওয়ামী মুক্তিযোদ্ধা প্রজন্ম লীগ আয়োজিত ‘বঙ্গবন্ধুর জন্মশতবার্ষিকীতে আমাদের অর্জন ও বর্তমান প্রজন্মের ভবিষ্যৎ করণীয়’ শীর্ষক আলোচনা ও কেন্দ্রীয় বিশেষ প্রতিনিধি সম্মেলনে প্রধান অতিথির বক্তৃতায় মন্ত্রী একথা বলেন। প্রজন্ম লীগের প্রতিষ্ঠাতা সভাপতি এড. মো: আসাদুজ্জামান মোল্লা দূর্জয়ের সভাপতিত্বে বীর মুক্তিযোদ্ধা শাজাহান খান প্রধান আলোচক হিসেবে এবং আওয়ামী লীগের কেন্দ্রীয় নেতা এডভোকেট বলরাম পোদ্দার বিশেষ অতিথি হিসেবে সম্মেলনে বক্তব্য রাখেন।

তথ্যমন্ত্রী বলেন, ‘করোনা মহামারির শুরুতে অনেকে আতঙ্কে ছিল এমনকি কেউ কেউ প্রার্থনাও করেছিল যে, বাংলাদেশে হাজার হাজার মানুষ না খেয়ে মৃত্যুবরণ করবে এবং রাস্তায় লাশ পড়ে থাকবে। সৃষ্টিকর্তার কৃপায়, জননেত্রী শেখ হাসিনার বলিষ্ঠ নেতৃত্বের কারণে দেশে একজন মানুষও অনাহারে থাকেনি, রাস্তায় লাশ পড়ে থাকেনি। এরপর তারা আশা করেছিল করোনার ভ্যাকসিন সঠিক সময়ে আনতে বা সংগ্রহ করতে পারবে না। সরকার তার ঘোষণা অনুসারে জানুয়ারি মাসের মধ্যেই ৭০ লাখ ডোজ করোনা ভ্যাকসিন দেশে এনেছে। এতে তাদের সেই আশার গুড়েবালি।’

ড. হাছান বলেন, ‘অপপ্রচারকারীরা এরপর বললো, এই ভ্যাকসিন কাজ করবে না আর এই ভ্যাকসিন আগে সরকারের মন্ত্রী-আমলাদের নিতে হবে। এখন সরকারের মন্ত্রী-আমলারা আগে করোনা ভ্যাকসিন নিয়েছে ফলে তাদের মুখটা চুপসে গেছে। যদিওবা এমপি, মন্ত্রী ও সরকারের উচ্চ পর্যায়ের কর্মকর্তারা আগে নিতে চায়নি, কিন্তু মানুষকে পথ দেখানোর জন্যই অনেকে নিয়েছেন, তাদেরকে আমি ধন্যবাদ জানাই।’

‘সবাই বিপুল উৎসাহে ভ্যাকসিন নেয়া শুরু করেছে এখন বিএনপি কি বলবে, শেষ পর্যন্ত তারা এই ভ্যাকসিন নেবেন নাকি নেবেন না, নাকি পাকিস্তান কখন ভ্যাকসিন আবিষ্কার করবে সেটার জন্য বসে আছেন -এটিই হচ্ছে বড় প্রশ্ন’ উল্লেখ করে তথ্যমন্ত্রী বলেন, আমি বিএনপি নেতাদের অনুরোধ জানাবো, এই ধরনের সমালোচনা বাদ দিয়ে আপনারা সরকার যে ভ্যাকসিনের বিষয়ে সাফল্য দেখিয়েছে দয়া করে তার প্রশংসা করুন।’

সরকার যে ভ্যাকসিন সংগ্রহ করেছে, সেটি অক্সফোর্ড-এস্ট্রাজেনেকা উদ্ভাবিত ভ্যাকসিন, যা ভারতে উৎপাদন করা হচ্ছে এবং এটি পৃথিবীর বিভিন্ন দেশ সংগ্রহ করে তাদের জনগণকে দিচ্ছে, জানান ড. হাছান। তিনি বলেন, ‘বিশ্ব স্বাস্থ্য সংস্থা-সহ সমগ্র পৃথিবী এটার ওপর আস্থা স্থাপন করেছে, শুধু বিএনপি নেতা মির্জা ফখরুল সাহেব, রিজভী আহমেদ সাহেব আর গয়েশ্বর বাবু আস্থা স্থাপন করতে পারেনি। তাদের নিজেদের ওপর আস্থা নেই এজন্য সমালোচনা করে। তাই আমি অনুরোধ জানাবো এ ধরনের অহেতুক সমালোচনা না করে আপনারা যদি আগে ভ্যাকসিন চান তাহলে প্রধানমন্ত্রী বলেছেন এই ভ্যাকসিন নিতে লজ্জা পাবেন না । আপনারা আগে চাইলে, সরকার আগে দেবার ব্যবস্থা করবে।’

-২-

সিটি কর্পোরেশন নির্বাচন নিয়ে বিএনপি’র নানা অভিযোগের জবাবে তথ্যমন্ত্রী বলেন, ‘চট্টগ্রামে ৫২ জন কাউন্সিলরের মধ্যে ১টি কাউন্সিলরও তারা পায়নি। এটি তাদের সাংগঠনিক দুর্বলতা এবং একইসাথে তারা যে জনগণ থেকে বিচ্ছিন্ন হয়ে গেছে সেটির বাস্তবতা। এই বাস্তবতা যখন তারা মানবে না, তখন তাদের পক্ষে ভোটে দাঁড়ানো বা জেতা সম্ভবপর হবে না। আমি বিএনপি নেতাদের অনুরোধ জানাবো সরকারের সমালোচনা না করে আপনারা এই করোনাকালে জনগণের পাশে দাঁড়ান। আসুন সবাই মিলে একযোগে মানুষের পাশে দাঁড়াই। রাজনীতি মানুষের জন্য, রাজনীতি দেশের জন্য, রাজনীতি দলের জন্য নয়।’

**বইঅনলাইনডিবিডটকম আয়োজিত অনলাইন একুশে বইমেলা উদ্বোধন করেছেন তথ্যমন্ত্রী ড. হাছান মাহ্‌মুদ**

তথ্যমন্ত্রী ড. হাছান মাহ্‌মুদ আজ মন্ত্রণালয়ের সভাকক্ষে ‘বইঅনলাইনবিডিডটকম’ আয়োজিত এক অনলাইন বইমেলা উদ্বোধন করেন। আয়োজক সংস্থার কর্ণধার রবীন আহসান এ সময় শুভেচ্ছা বক্তব্য প্রদান করেন।

বিশ্বব্যাপী করোনা মহামারির প্রেক্ষাপটে অনলাইন বইমেলা আয়োজনের উদ্যোগকে স্বাগত জানিয়ে ড. হাছান মাহ্‌মুদ বলেন, ‘প্রধানমন্ত্রী শেখ হাসিনার স্বপ্নের ‘ডিজিটাল বাংলাদেশ’ বাস্তবায়িত হওয়ার ফলেই আজ ডিজিটাল প্রযুক্তি ব্যবহার করে এই বইমেলা আয়োজন সম্ভব হয়েছে। সমগ্র বিশ্ব মহামারিতে থমকে গেলেও প্রধানমন্ত্রীর নেতৃত্বে বাংলাদেশ থেমে থাকেনি, বিশ্বের মাত্র ২২টি দেশ যারা ধ্বনাত্মক জিডিপি প্রবৃদ্ধি অর্জন করেছে, তাদের মধ্যে আমরা তৃতীয় স্থান অধিকার করেছি।’

বই পড়াকে উৎসাহিত করে তথ্যমন্ত্রী বলেন, দুঃখজনক হলেও সত্য, আজকের শিশু-কিশোর-তরুণদের মধ্যে বই পড়ার অভ্যাস আগের মতো নেই। এই বই মেলা সেই অভ্যাস গড়ে তুলতে সহায়ক হবে এবং মানুষের মাঝে দেশাত্মবোধ- মমত্ববোধ জাগ্রত করতে এবং নিজেদের বীরত্বগাথাকে নতুন প্রজন্মের কাছে তুলে ধরতে ভূমিকা রাখবে।

অনুষ্ঠানশেষে সিটি কর্পোরেশন নির্বাচন নিয়ে বিএনপি’র নেতিবাচক মন্তব্য নিয়ে সাংবাদিকরা প্রশ্ন করলে তথ্যমন্ত্রী বলেন, ‘বিএনপি’র অভিযোগ গতানুগতিক। স্থানীয় নির্বাচনে এদেশে এবং প্রতিবেশী ভারতে অতীতেও সবসময় ছোটখাটো নানা ঘটনা ঘটেছে, যা কখনই কাম্য নয়। তবে সে তুলনায় এবারের নির্বাচন অনেক ভালো হয়েছে। আর বিএনপি’র কাছে প্রশ্ন, তারা তাদের সাংগঠনিক দুর্বলতার দায় সরকারের ওপরে চাপাবেন, না কি নিজেদের ব্যর্থতা কাটিয়ে ওঠার চেষ্টা করবেন।’

#

আকরাম/রোকসানা/পাশা/রফিকুল/রেজাউল/২০২১/১৯২৮ ঘণ্টা

তথ্যবিবরণী            নম্বর : ৪৭২

**প্রথম বঙ্গবন্ধু ডিপ্লোমেটিক টেনিস টুর্নামেন্টের উদ্বোধন করলেন পররাষ্ট্রমন্ত্রী**

ঢাকা, ১৭ মাঘ (৩১ জানুয়ারি) :

পররাষ্ট্র মন্ত্রণালয় আয়োজিত প্রথম বঙ্গবন্ধু ডিপ্লোমেটিক টেনিস টুর্নামেন্টের উদ্বোধন করলেন পররাষ্ট্রমন্ত্রী ড. এ কে আব্দুল মোমেন। গতকাল ঢাকায় রাষ্ট্রীয় অতিথি ভবন মেঘনায় শুরু হওয়া এ টুর্নামেন্টে ঢাকাস্থ ভুটান, সুইডেন, তুরস্ক, ইউরোপীয় ইউনিয়ন, জাতিসংঘ এবং বাংলাদেশের পররাষ্ট্র মন্ত্রণালয়ের কূটনীতিকরা অংশগ্রহণ করবেন।

পররাষ্ট্র প্রতিমন্ত্রী মোঃ শাহরিয়ার আলম, ডিন অভ্‌ ডিপ্লোমেটিক কোর Archbishop George Kocherry এবং বিভিন্ন দূতাবাসের প্রতিনিধিসহ পররাষ্ট্র মন্ত্রণালয়ের ঊর্ধ্বতন কর্মকর্তাবৃন্দ এ সময় উপস্থিত ছিলেন।

পররাষ্ট্রমন্ত্রী বলেন, এ টুর্নামেন্টের মাধ্যমে বিভিন্ন দেশের কূটনীতিকদের একে অপরকে জানার সুযোগ তৈরি হচ্ছে। বিভিন্ন দেশের সাথে অংশীদারিত্ব ও সহযোগিতার ভিত্তিতে আমাদের সম্পর্ক আরো বিকশিত করার ক্ষেত্রে এ টুর্নামেন্ট ভূমিকা রাখবে বলে আশাবাদ ব্যক্ত করেন ড. মোমেন। করোনা মহামারির কারণে এবার মাত্র ৮টি দল অংশগ্রহণ করলেও ভবিষ্যতে অনেক দেশের কূটনীতিকরা অংশগ্রহণ করবেন বলে মনে করেন তিনি। ড. মোমেন আরো বলেন, আমরা খুবই ভাগ্যবান যে এবছর আমরা বঙ্গবন্ধুর জন্মশতবার্ষিকী এবং একই সাথে স্বাধীনতার সুবর্ণজয়ন্তী পালন করছি।

পররাষ্ট্র প্রতিমন্ত্রী এই টেনিস টুর্নামেন্টের মাধ্যমে জাতির পিতা বঙ্গবন্ধু শেখ মুজিবুর রহমান এবং তাঁর পরিবারের স্মৃতির প্রতি গভীর শ্রদ্ধা ও কৃতজ্ঞতা জানান। কূটনীতিকদের মানসম্পন্ন সময় কাটাতে এ টুর্নামেন্ট একটি সুযোগ বলে উল্লেখ করেন মোঃ শাহরিয়ার আলম।

কূটনৈতিক কোরের ডিন বাংলাদেশে সকল বিদেশি কূটনীতিকের পক্ষ থেকে এ টুর্নামেন্টের জন্য একটি ট্রফি প্রদানের সিদ্ধান্ত জানালে পররাষ্ট্রমন্ত্রী এ সময় তা সাদরে গ্রহণ করেন।

#

তৌহিদুল/রোকসানা/পাশা/রফিকুল/আব্বাস/২০২১/১৯০৫ ঘণ্টা

তথ্যবিবরণী          নম্বর : ৪৭১

**শিক্ষার মানোন্নয়নে কারিকুলাম সংশোধন করা হচ্ছে**

**-- শিক্ষামন্ত্রী**

ঢাকা, ১৭ মাঘ (৩১ জানুয়ারি) :

শিক্ষামন্ত্রী ডা. দীপু মনি বলেছেন, শিক্ষার মানোন্নয়নে কারিকুলাম সংশোধন করা হচ্ছে।  শিক্ষক প্রশিক্ষণ,  অবকাঠামোগত উন্নয়ন-সহ কারিগরি ও আইসিটি শিক্ষার ওপর গুরুত্ব আরোপ করছে সরকার।  আজ রাজধানীর একটি হোটেলে প্রাথমিক স্কুল শিক্ষকদের ইংরেজি  বিষয়ে মাস্টারট্রেইনারদের  প্রশিক্ষণের উদ্বোধন অনুষ্ঠানে  প্রধান অতিথির বক্তব্যে মন্ত্রী এসব কথা বলেন। অনুষ্ঠানে বিশেষ অতিথির বক্তব্য দেন প্রাথমিক ও গণশিক্ষা  প্রতিমন্ত্রী মোঃ জাকির হোসেন।

প্রাথমিক ও গণশিক্ষা মন্ত্রণালয়ের সচিব গোলাম মোঃ হাসিবুল আলম, প্রাথমিক শিক্ষা অধিদপ্তরের মহাপরিচালক আলমগীর মুহম্মদ মনসুরুল আলম-সহ বৃটিশ কাউন্সিল এবং বৃটিশ হাইকমিশনের ঊর্ধ্বতন কর্মকর্তাগণও এতে উপস্থিত ছিলেন।

শিক্ষক প্রশিক্ষণের ওপর গুরুত্বারোপ করে শিক্ষা মন্ত্রী আরো বলেন, শিক্ষার্থীরা বাধ্যতামূলকভাবে ইংরেজি পড়ছে। কিন্তু তাদের অনেকে ইংরেজিতে দুর্বল। এই দুর্বলতা কাটিয়ে উঠতে শিক্ষক প্রশিক্ষণ অনেক গুরুত্বপূর্ণ।  প্রাথমিক ও গণশিক্ষা মন্ত্রণালয় এবং ব্রিটিশ কাউন্সিল যে শিক্ষক প্রশিক্ষণের আয়োজন করেছে তা অত্যন্ত প্রশংসনীয়।

গণশিক্ষা প্রতিমন্ত্রী মোঃ জাকির হোসেন বলেন, প্রতি জেলায় এ কটি সরকারি স্কুলে ইংরেজি ভার্সন চালু করা হবে। এজন্য প্রত্যেক স্কুলে দু’জন করে ইংরেজি শিক্ষক নিয়োগ দেওয়া হবে। তিনি জানান, সরকারি স্কুলের ইংরেজি ভার্সন চালু করার জন্য শীঘ্রই পাইলটিং শুরু হবে। এরপর সারসংক্ষেপ প্রধানমন্ত্রীর কাছে পাঠানো হবে, প্রধানমন্ত্রীর অনুমোদন পেলেই কাজ শুরু করা হবে।

জাকির হোসেন বলেন, ব্রিটিশ কাউন্সিলের সহযোগিতায় ১ হাজার প্রাথমিক শিক্ষককে ৯টি প্রাইমারি ট্রেনিং ইনস্টিটিউট (পিটিআই)- এর মাধ্যমে ইংরেজির বিশেষ প্রশিক্ষণ দেওয়া হবে। পর্যায়ক্রমে আরো ১ লাখ ৩০ হাজার জন শিক্ষককে ইংরেজির ওপর প্রশিক্ষণ দেওয়া হবে।

#

খায়ের/রোকসানা/পাশা/রফিকুল/রেজাউল/২০২১/১৮২৮ ঘণ্টা

তথ্যবিবরণী            নম্বর : ৪৭০

**পেশাদারিত্বের সাথে না এগুলে গ্রাহকসেবা নিশ্চিত করা যাবে না**

**---বিদ্যুৎ প্রতিমন্ত্রী**

ঢাকা, ১৭ মাঘ (৩১ জানুয়ারি) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, পেশাদারিত্বের সাথে না এগুলে গ্রাহকসেবা নিশ্চিত করা যাবে না। বিতরণ কোম্পানিগুলোর জবাবদিহিতা, স্বচ্ছতা ও প্রতিযোগিতার ক্ষেত্র নিজেদেরকেই সুদৃঢ় করতে হবে।

প্রতিমন্ত্রী আজ মন্ত্রণালয় থেকে অনলাইনে বিদ্যুৎ খাতের ডিজিটাইজেশন বিষয়ক এক সভায় সভাপতির বক্তব্যে এসব কথা বলেন। তিনি বলেন, বিদ্যুৎ খাতের পরিধি বাড়ার সাথে সাথে দায়িত্ববোধও বাড়ছে; গ্রাহকদের প্রত্যাশাও বাড়ছে। গ্রাহকদের চাহিদা অনুসারে সেবা তাদের দোরগোড়ায় পৌঁছে দিতে হবে। অনলাইনে আবেদনকৃত বিদ্যুৎ সংযোগ যেন সম্পূর্ণ ডিজিটালি করা হয়। বিতরণ কোম্পানিগুলোর ডিজিটাল পরিদর্শন, অনলাইন আবেদনের মাধ্যমে বিদ্যুৎ সংযোগ, প্রিপেমেন্ট মিটার, সাইবার সিকিউরিটি, ফিজিক্যাল সিকিউরিটি ও ফায়ার সিকিউরিটি প্রটোকল নিয়ে আলোচনা করা হয়। আগামী জুনের মধ্যে সাইবার সিকিউরিটি নিয়ে দৃশ্যমান কাজ করার নির্দেশ দিয়ে তিনি বলেন, ইন্টারনেট অভ্‌ থিংকস (আইওটি)-এর আওতায় বিভিন্ন সেবার সাথে ইন্টারনেটের সংযোগ বৃদ্ধি করে গ্রাহকবান্ধব সিস্টেম সুদৃঢ় করা এখন সময়ের দাবি।

সভায় বক্তাগণ বাংলাদেশ বিদ্যুৎ উন্নয়ন বোর্ড, বাংলাদেশ পল্লী বিদ্যুতায়ন বোর্ড, ঢাকা ইলেক্ট্রিক সাপ্লাই কোম্পানি লি. (ডেসকো), ঢাকা পাওয়ার ডিস্ট্রিবিউশন কোম্পানি লি. (ডিপিডিসি), নর্দান ইলেকট্রিসিটি সাপ্লাই কোম্পানি লি. (নেসকো), ও ওয়েস্ট জোন পাওয়ার ডিস্ট্রিবিউশন কোম্পানি (ওজোপাডিকো) ডিজিটাল পরিদর্শন, অনলাইন আবেদনের মাধ্যমে বিদ্যুৎ সংযোগ, প্রিপেমেন্ট মিটার, সাইবার সিকিউরিটি, ফিজিক্যাল সিকিউরিটি ও ফায়ার সিকিউরিটি প্রটোকলের জন্য তাদের নিজ নিজ সংস্থার পক্ষে গৃহীত পদক্ষেপ, সমস্যা, সম্ভাবনা ও প্রত্যাশা নিয়ে আলোচনা করেন।

ভার্চুয়াল এই সভায় অন্যান্যের মধ্যে বিদ্যুৎ সচিব মোঃ হাবিবুর রহমান, বাংলাদেশ বিদ্যুৎ উন্নয়ন বোর্ড (পিডিবি)-এর চেয়ারম্যান প্রকৌশলী বেলায়েত হোসেন, বাংলাদেশ পল্লী বিদ্যুতায়ন বোর্ড (আরইবি)-এর চেয়ারম্যান মে. জে. মঈন উদ্দিন (অব.) ও পাওয়ার সেলের মহাপরিচালক মোহাম্মদ হোসাইন সংযুক্ত ছিলেন।

#

আসলাম/রোকসানা/পাশা/রফিকুল/আব্বাস/২০২১/১৮২৭ ঘণ্টা

তথ্যবিবরণী নম্বর : ৪৬৯

**ঢাকার চারপাশে নৌচলাচল সচল রাখতে ভাঙা হবে ১৩ সেতু**

**- এলজিআরডি মন্ত্রী**

ঢাকা, ১৭ মাঘ (৩১ জানুয়ারি):

বাবুবাজার এবং টঙ্গি রেল ব্রিজসহ ঢাকার চারপাশে নদ-নদীর ওপর নির্মিত কম উচ্চতা সম্পন্ন ব্রিজ পুনঃনির্মাণ অথবা ভেঙে নতুন করে নির্মাণ করা হবে বলে জানিয়েছেন স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম।

আজ মন্ত্রণালয়ে স্থানীয় সরকার বিভাগের সম্মেলন কক্ষে অনুষ্ঠিত চট্টগ্রামের কর্ণফুলী নদীসহ ঢাকার চারপাশের নদীগুলো দখলমুক্ত, দূষণরোধ এবং নাব্যতা বৃদ্ধির জন্য প্রণীত মাস্টারপ্ল্যান বাস্তবায়ন অগ্রগতি এবং মেঘনা নদী দখলমুক্ত, দূষণরোধ এবং নাব্যতা বৃদ্ধিকল্পে মাস্টার প্ল্যান প্রণয়ন সংক্রান্ত অগ্রগতি পর্যালোচনা সভা শেষে সাংবাদিকদের তিনি এ কথা বলেন।

মন্ত্রী বলেন, ঢাকার চারপাশে নদ-নদী, খালের ওপর ১৩টি ব্রিজ চিহ্নিত করা হয়েছে যেগুলো স্বল্প উচ্চতা সম্পন্ন এবং নৌচলাচলের অনুপোযোগী। নৌচলাচল ব্যবস্থা স্বাভাবিক রাখতে এসব ব্রিজের উচ্চতা বৃদ্ধি করার বিকল্প নেই। তাই নৌচলাচল ব্যবস্থা অক্ষুন্ন রাখতে এইসব ব্রিজ পুনঃনির্মাণ অথবা ভেঙে ফেলে নতুন ব্রিজ নির্মাণের সিদ্ধান্ত নেওয়া হয়েছে। ১৩টি ব্রিজের মধ্যে স্থানীয় সরকার প্রকৌশল অধিদপ্তর-এলজিইডি'র ৬টি, সড়ক ও সেতু বিভাগের ৬টি এবং রেলওয়ে মন্ত্রণালয়ের ১টি রয়েছে বলেও জানান মন্ত্রী।

মোঃ তাজুল ইসলাম সাংবাদিকদের বলেন, ঢাকার আশপাশের নদীগুলোকে দূষণমুক্ত রাখতে নদী তীরবর্তী যেসকল শিল্প কারখানা রয়েছে সেগুলোকে চিহ্নিত করে Effluent Treatment Plant-ETP স্থাপনের উদ্যোগ নেওয়া হয়েছে। নদী তীরবর্তী প্রায় দুই হাজারের বেশি শিল্প-কলকারখানা চিহ্নিত করা হয়েছে জানিয়ে তিনি বলেন, ইতোমধ্যে ১৪ শত শিল্প-কল-কারখানায় ইটিপি স্থাপন করা হয়েছে। যেগুলোতে ইটিপি নেই সেগুলোতে অভিযান চালিয়ে জরিমানা করা হচ্ছে এবং ইতোমধ্যে বেশ কয়েকটি কারখানা বন্ধ করে দেয়া হয়েছে। শিল্প কলকারখানায় ইটিপি সার্বক্ষণিক সচল রাখতে পরিবেশ অধিদপ্তর বিশ্বব্যাংকের সহায়তায় আধুনিক টেকনোলজি ব্যবহার করতে একটি প্রকল্প নেয়া হয়েছে বলে মন্ত্রী জানান।

মন্ত্রী আরো বলেন, নৌপরিবহন মন্ত্রণালয় নদ-নদী পাড় অথবা জায়গা দখলমুক্ত করে যেগুলো সিটি কর্পোরেশনের মধ্যে সেগুলো তাদের নিকট হস্তান্তর করবে এবং সিটি কর্পোরেশন এসব জায়গায় সংরক্ষণ, সৌন্দর্যবর্ধন নগরায়ণ এবং ইকোপার্ক নির্মাণ করবে।

এর আগে সভায় চট্টগ্রামের কর্ণফুলীনদীসহ ঢাকার চারপাশের নদীগুলো দখলমুক্ত, দূষণরোধ এবং নাব্যতা বৃদ্ধির জন্য মাস্টারপ্ল্যান প্রণয়ন সংক্রান্ত কমিটির সভাপতি মোঃ তাজুল ইসলাম জানান, বালু নদীতে নৌচলাচল, নদীর তীরে নগরায়ণ এবং সৌন্দর্য বৃদ্ধির লক্ষ্যে খুব শ্রীঘ্রই কার্যক্রম হাতে নেয়া হবে।

সভায় পানি সম্পদ প্রতিমন্ত্রী জাহিদ ফারুক, দক্ষিণ সিটি কর্পোরেশনের মেয়র ব্যারিস্টার শেখ ফজলে নূর তাপস, গাজীপুর সিটি কর্পোরেশনের মেয়র মোঃ জাহাঙ্গীর আলম এবং স্থানীয় সরকার বিভাগের সিনিয়র সচিব হেলালুদ্দীন আহমদসহ ঊর্ধ্বতন কর্মকর্তাবৃন্দ উপস্থিত ছিলেন।

#

হায়দার/অনসূয়া/পরীক্ষিৎ/জসীম/কুতুব/২০২১/১৬২৫ ঘণ্টা

তথ্যবিবরণী নম্বর : ৪৬৮

**জাতীয় বিশ্ববিদ্যালয়ের ২য় বর্ষ অনার্স (বিশেষ) পরীক্ষা শুরু ১৮ ফেব্রুয়ারি**

ঢাকা, ১৭ মাঘ (৩১ জানুয়ারি) :

জাতীয় বিশ্ববিদ্যালয়ের ২০১৮ সালের ২য় বর্ষ অনার্র্র্স (বিশেষ) পরীক্ষা ১৮ ফেব্রুয়ারি থেকে শুরু হয়ে ৭ মার্চ ২০২১ তারিখ পর্যন্ত চলবে। এ পরীক্ষা প্রতিদিন দুপুর ১:৩০ টা থেকে অনুষ্ঠিত হবে। পরীক্ষার বিস্তারিত সময়সূচি জাতীয় বিশ্ববিদ্যালয়ের ওয়েবসাইট [www.nu.ac.bd](http://www.nu.ac.bd) থেকে জানা যাবে।

#

ফয়জুল/অনসূয়া/পরীক্ষিৎ/জসীম/কুতুব/২০২১/১৫৪৫ ঘণ্টা

Handout Number : 467

**UN Secretary applauded Bangladesh for hosting Rohingyas**

Dhaka, January 31: 

The Secretary-General of the United Nations Antonio Guterres, recently wrote a letter to Foreign Minister Dr. A K Abdul Momen expressing deep gratitude to Bangladesh for hosting the Rohingya population who fled atrocities and persecution in Myanmar.

The Secretary-General assured that the UN has renewed its advocacy and support in the Rakhine State and would continue to engage with Myanmar towards creating a conducive environment for the sustainable return of the Rohingyas. The United Nations will continue to stand with Bangladesh and mobilize international support to collectively address the crisis, the Secretary-General reaffirmed.

Through the office of the Special Envoy and other UN mechanisms, the UN would continue to work towards creating conducive conditions for return including for full implementation of the recommendations of the Advisory Commission on Rakhine State to find a durable solution to the crisis, the Secretary-General continued.

Guterres thanked the Government of Bangladesh for supporting the mandate of his office and sought Bangladesh's continued cooperation with his Special Envoy on Myanmar to mobilize further international assistance towards a durable solution to the Rohingya crisis.

The Secretary-General has sent the letter in response to Dr. Momen's new year message to him where the Foreign Minister  stressed, among others, a more robust and  active role of the UN for the commencement of repatriation and a lasting solution to the crisis.

#

Tohidul/Anasuya/ Parikshit/Zashim/Asma/2021/1200 hours

তথ্যবিবরণী          নম্বর : ৪৬৬

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

ঢাকা, ১৭ মাঘ (৩১ জানুয়ারি) :

          জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার স্মার্টফোন বিজয়ী পাঁচজন হলেন : দিনাজপুরের দীপ রায় সুজন, সিরাজগঞ্জের আবু বকর সিদ্দিক, সিরাজগঞ্জের মো. জুবায়ের হোসেন, চট্টগ্রামের কুতুব উদ্দীন এবং ঢাকার আরমান চৌধুরী।

          গতকালের কুইজে ৮৬ হাজার ৩৬৯ জন প্রতিযোগী অংশগ্রহণ করেছিলেন।

          স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা   
জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/অনসূয়া/পরীক্ষিৎ/জসীম/আসমা/২০২১/১৫৩০ ঘণ্টা